Foto: Hina, Screenshot: Euronews



NJEMAČKA zrakoplovna kompanija Lufthansa objavila je danas da će uvesti novo pravilo da u pilotskoj kabini u svakom trenutku moraju biti dva člana posade, nakon što je kopilot Germanwingsa srušio zrakoplov u francuskim Alpama.

Kasnije je isto objavila i hrvatska kompanija Croatia Airlines. Naime, iz kompanije su izvijestili kako se od danas počela primjenjivati operativna procedura prema kojoj je u pilotskoj kabini tijekom cijelog leta obvezna prisutnost dva ovlaštena člana letačkog osoblja. Ako jedan od pilota privremeno izađe iz pilotske kabine tada će se njegov izostanak nadoknaditi prisutnošću jednog člana kabinskog osoblja zrakoplova, voditelja putničke kabine zrakoplova ili domaćice/domaćina zrakoplova, pojašnjavaju.

Prema spoznajama istražitelja, kopilot Andreas Lubitz (27) zaključao se u kabinu kada je pilot otišao na zahod i potom namjerno oborio Airbus A320 ubivši sebe i još 149 ljudi.



Lufthansa je u četvrtak objavila da ne vidi razloga za hitnu promjenu svojih procedura, ali su brojni drugi zračni prijevoznici brzo uveli nova pravila.



"Putnički zrakoplovi iz flote Lufthanse uvest će to novo pravilo što prije, u dogovoru s relevantnim institucijama", priopćila je tvrtka u petak.

Lufthansa uvodi i novog pilota zaduženog za sigurnost



U skupini Lufthansa su Germanwings, Austrian Airlines, Swiss Air i Eurowings. Pravilo je usuglašeno među svim njemačkim zrakoplovnim kompanijama, priopćila je njihova udruga BDL u petak. Air Berlin je u četvrtak također najavio njegovo uvođenje, kao i skandinavska tvrtka SAS.



Lufthansa također uvodi novu dužnost na razini cijele grupe, pilota zaduženog za sigurnost koji će provjeravati i razvijati procedure vezane za sigurnost leta i izravno odgovarati izvršnom direktoru Carstenu Spohru. Trenutačno svaka zrakoplovna tvrtka ima svog pilota zaduženog za sigurnost.

Tekst se nastavlja ispod oglasa

Francuski premijer: Zahtijevam da Lufthansa objavi sve informacije o ludom kopilotu



Tu će ulogu u cijeloj grupi imati Werner Maas, koji tu dužnost trenutačno obavlja u Lufthansi.

Druge zračne kompanije odmah uvele promjene



Stravičan potez kopilota potaknuo je Kanadu i nekoliko pojedinačnih zračnih kompanija da jučer donesu odluku po kojoj će u pilotskoj kabini uvijek morati biti dvije osobe. Britanska zrakoplovna tvrtka EasyJet i kanadska Air Transat prve su objavile tu odluku a potom je kanadska ministrica prometa objavila u Ottawi da će tako morati letjeti sve kanadske kompanije.



Isto pravilo uvode i norveški Norwegian Air Shuttle i islandski Icelandair.



I druge europske kompanije razmišljaju o takvom potezu po kojem bi u pilotskoj kabini kada izađe pilot ili kopilot došli domaćica ili domaćin zrakoplova. Još uvijek se čeka kraj istrage u Francuskoj.

EASA preporučila uvijek najmanje dvoje članova posade u kokpitu

Europska agencija za zrakoplovnu sigurnost (EASA) privremeno je izdala preporuku zračnim prijevoznicima da u kokpitu u određenom trenutku treba biti najmanje dvoje članova posade.



EASA preporučuje da zrakoplovne tvrtke "ponovno procijene sigurnosne rizike povezane s članovima posade koji napuste svoje radno mjesto zbog fizioloških ili potreba posla tijekom nekritičnih faza leta", stoji u priopćenju.



Savjet se "temelji na trenutačno dostupnim informacijama, nakon nesreće na letu 4U9525 i ovisit će o ishodu tehničke istrage", dodaje EASA.



Preporuka nije obvezujuća.



Međunarodna udruga za zračni prijevoz (IATA) danas je pozvala na provođenje pune civilne istrage o nesreći zrakoplova njemačke tvrtke Germanwings u francuskim Alpama.



"Interesima zrakoplovne sigurnosti od najveće će koristi biti podaci proizašli iz cjelovitih i potpunih informacija i razumijevanja bilo koje nesreće ili pitanja vezanih uz sigurnost", stoji u priopćenju IATA-e.



U priopćenju se dodaje da je temeljita istraga o nesreći stup sigurnosne izvedbe zrakoplovne industrije.